和令狐相公晚泛漢江書懷寄洋州崔侍郎閬州高舍人二曹長
作者：劉禹錫
朝代：唐

paragraphs: 雨過遠山出，江澄暮霞生。
因浮濟川舟，遂作適野行。
郊樹映緹騎，水禽避紅旌。
田夫捐畚鍤，織婦窺柴荆。
古岸夏花發，遙林晚蟬清。
沿洄方翫境，鼓角已登城。
部內有良牧，望中寄深情。
臨觴念佳期，泛瑟動離聲。
寂寞一病士，夙昔接羣英。
多謝謫仙侶，幾時還玉京。